Služobný predpis č. 39/2009-RI
z 30. októbra 2009,
ktorým sa určujú podmienky poskytovania príplatku za vedenie služobného motorového vozidla a za starostlivosť o služobné motorové vozidlo

 Gestorský útvar: personálny odbor, tel.: 02/59374452 	č. CD 2009-37882/41339:1:14

Služobný úrad Ministerstvo školstva SR podľa § 93 ods. 3 zákona č. 400/2009 Z. z. o štátnej službe a o zmene a doplnení niektorých zákonov a podľa § 14b zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov vydáva tento služobný predpis.
Čl. 1	
Úvodné ustanovenie
Služobný predpis určuje podmienky poskytovania príplatku za vedenie služobného motorového vozidla a za starostlivosť o služobné motorové vozidlo (ďalej len „príplatok“) zamestnancom Ministerstva školstva SR.
Čl. 2	
Výška príplatku
(1)	Štátnemu zamestnancovi, ktorý skutočne jazdí služobným motorovým vozidlom, patrí príplatok za vedenie služobného motorového vozidla vo výške päť eur mesačne.
(2)	Zamestnancovi pri výkone práce vo verejnom záujme za vedenie prideleného služobného motorového vozidla na účely plnenia pracovných úloh, ak jeho vedenie je nad rámec pracovných povinností, patrí príplatok za vedenie služobného motorového vozidla vo výške päť eur mesačne.
(3)	Štátnemu zamestnancovi, ktorý má pridelené do trvalej starostlivosti služobné motorové vozidlo a týmto služobným motorovým vozidlom skutočne jazdí patrí príplatok za vedenie služobného motorového vozidla a za starostlivosť o služobné motorové vozidlo vo výške 10,-  eur mesačne.
(4)	Zamestnancovi pri výkone práce vo verejnom záujme za starostlivosť o pridelené služobné motorové vozidlo a za jeho vedenie na účely plnenia pracovných úloh, ak starostlivosť o pridelené služobné motorové vozidlo a jeho vedenie je nad rámec pracovných povinností, patrí príplatok za starostlivosť a vedenie služobného motorového vozidla vo výške 10,- eur mesačne.
Čl. 3	
Doba poskytovania príplatku
Príplatok podľa článku 2 ods. 1 až 4 patrí zamestnancovi po dobu platnosti „Dohody o zverení služobného osobného motorového vozidla“ uzatvorenej medzi Ministerstvom školstva SR a dotknutým zamestnancom podľa „Smernice č. 28/2006-I zo dňa 13. 6. 2006 o používaní služobných motorových vozidiel Ministerstva školstva SR“.
Čl. 4	
Účinnosť
Tento služobný predpis nadobúda účinnosť 1. novembra 2009.

Prof. Ing. František Schlosser, CSc.
vedúci služobného úradu

Obsah
Služobný predpis č. 39/2009-RI z 30. októbra 2009, ktorým sa určujú podmienky poskytovania príplatku za vedenie služobného motorového vozidla a za starostlivosť o služobné motorové vozidlo
Čl. 1	Úvodné ustanovenie
Čl. 2	Výška príplatku
Čl. 3	Doba poskytovania príplatku
Čl. 4	Účinnosť
Obsah